ಸಿಂಗಟಾಲೂರು ಏತ ನೀರಾವರಿ ಯೋಜನೆ ಹಿನ್ನೀರಿನಲ್ಲಿ ಮುಳುಗಡೆಯಾದ ಗ್ರಾಮಸ್ಥರಿಂದ ಗ್ರಾ.ಪಂ ಚುನಾವಣಾ ಬಹಿಷ್ಕಾರ ಗದಗ ಡಿ. 13: ಗ್ರಾಮ ಪಂಚಾಯತಿ ಚುನಾವಣೆಗೆ ಇನ್ನೇನು ದಿನಗಣನೆ ಆರಂಭವಾಗಿದೆ. ಆದರೆ, ಈ ಬಾರಿ ಚುನಾವಣೆಯನ್ನು ಬಹಿಷ್ಕಾರ ಮಾಡಲು ಜಿಲ್ಲೆ ಮುಂಡರಗಿ ತಾಲೂಕಿನ ಗುಮ್ಮಗೋಳ ಗ್ರಾಮಸ್ಥರು ನಿರ್ಧರಿಸಿದ್ದಾರೆ. ಸಿಂಗಟಾಲೂರು ಏತ ನೀರಾವರಿ ಯೋಜನೆಯ ಹಿನ್ನೀರಿನಲ್ಲಿ ಮುಳಗಡೆಯಾದ ಈ ಗ್ರಾಮವನ್ನು ಇದುವರೆಗೂ ಸ್ಥಳಾಂತರ ನಡೆಸುವ ಕಾರ್ಯ ಮಾಡಿಲ್ಲ. ಮುಳುಗಡೆಗೊಂಡ ಗ್ರಾಮದ ಜನರ ಬದುಕು ಇನ್ನು ಅತಂತ್ರವಾಗಿದ್ದು, ಈ ಬಗ್ಗೆ ಸಂಬಂಧಪಟ್ಟ ಅಧಿಕಾರಿಗಳು ಕೂಡ ಗಮನಹರಿಸಿಲ್ಲ. ಶಾಶ್ವತ ಸೂರಿಲ್ಲದೆ. ಎಲ್ಲಿ ವಾಸ ಮಾಡುವುದು ಎಂಬ ಗೊಂದಲದಲ್ಲೇ ಸೌಲಭ್ಯವಂಚಿತ ಗ್ರಾಮದಲ್ಲಿಯೇ ಜನರು ವಾಸ ಮಾಡುತ್ತಿದ್ದಾರೆ. ಈ ಹಿನ್ನಲೆ ಗ್ರಾಮಸ್ಥರು ಪಂಚಾಯಿತಿ ಚುನಾವಣೆ ಬಹಿಷ್ಕರಿಸುವ ನಿರ್ಧಾರಕ್ಕೆ ಗ್ರಾಮಸ್ಥರು ಮುಂದಾಗಿದ್ದಾರೆ. ಹೀಗಾದರೂ ತಮ್ಮ ಸಮಸ್ಯೆಗೆ ಪರಿಹಾರ ಸಿಗಬಹುದು ಎಂಬ ಭರವಸೆ ಅವರಲ್ಲಿದೆ. ಈ ಭಾಗದ ಬರದ ಬವಣೆ ನೀಗಿಸಲು ಸರ್ಕಾರ ಮಹಾತ್ವಕಾಂಕ್ಷೆಯ ಯೋಜನೆಯೇ ಸಿಂಗಟಾಲೂರು ಏತ ನೀರಾವರಿ ಯೋಜನೆ. ಇದರಿಂದ ಕೊಪ್ಪಳ, ಯಲಬುರ್ಗಿ ಹಾಗೂ ಗದಗದ ನೀರಿನ ಬವಣೆ ನೀಗಿದೆ. ಆದರೆ, ಈ ಯೋಜನೆಯ ಹಿನ್ನೀರಿನಲ್ಲಿ ಮುಳುಗಡೆಯಾದ ಗ್ರಾಮದ ಬವಣೆ ಮಾತ್ರ ಪರಿಹಾರವಾಗಿಲ್ಲ. ಇಲ್ಲಿನ ಗ್ರಾಮಗಳಿಗೆ ಇದುವರೆಗೂ ಸರ್ಕಾರ ಪುನರ್ವಸತಿ ಕಲ್ಪಿಸಿಲ್ಲ, ಕಾಲುವೆಗೆ ಜಮೀನು ಕಳೆದುಕೊಂಡವರ ಗೋಳು ಕೇಳುವವರಿಲ್ಲ. ಅಲ್ಲದೇ ಶಾಶ್ವತವಾಗಿ ಸ್ಥಳಾಂತರ ಮಾಡುವಂತೆ ಇಲ್ಲಿನ ಗ್ರಾಮಸ್ಥರು ಮನವಿ ಮಾಡುತ್ತಲೇ ಇದ್ದಾರೆ. ಆದರೆ ಇವರ ಮನವಿಗೆ ಇದುವರೆಗೂ ಸರ್ಕಾರದಿಂದ ಸ್ಪಂದನೆ ಇಲ್ಲ. ಹೀಗಾಗಿ ನಮಗೆ ಯಾವುದೇ ಜನಪ್ರತಿನಿಧಿಗಳು ಬೇಕಾಗಿಲ್ಲ. ಹಾಗಾಗಿ ಚುನಾವಣೆಯಲ್ಲಿ ಭಾಗಿಯಾಗುವುದಿಲ್ಲ ಎಂದು ಗ್ರಾಮಸ್ಥರು ಆಕ್ರೋಶ ವ್ಯಕ್ತಪಡಿಸಿದ್ದಾರೆ. ಹಮ್ಮಿಗೆ ಗ್ರಾಮ ಪಂಚಾಯತ್ ವ್ಯಾಪ್ತಿಯಲ್ಲಿ ಬರುವ ಗುಮ್ಮಗೋಳ ಗ್ರಾಮಕ್ಕೆ ಸರಿಯಾದ ಸೌಲಭ್ಯಗಳು ಕೂಡ ಇಲ್ಲ. ಈ ಹಿನ್ನಲೆ ತಮಗೆ ಇನ್ನಾದರೂ ಪರಿಹಾರ ಕಲ್ಪಿಸಿ. ಇಲ್ಲ ನಾವು ಚುನಾವಣೆಯಲ್ಲಿ ಭಾಗಿಯಾಗುವುದಿಲ್ಲ ಎಂದು ಗ್ರಾಮಸ್ಥರು ತಹಶೀಲ್ದಾರ್ ಅವರಿಗೆ ಮನವಿ ಮಾಡಿಕೊಂಡಿದ್ದಾರೆ. ಈ ಸಂದರ್ಭದಲ್ಲಿ ತಹಶೀಲ್ದಾರ್ ಆಶಪ್ಪ ಪೂಜಾರಿ ಗ್ರಾಮಸ್ಥರ ಮನವೊಲಿಸಲು ಸಾಕಷ್ಟು ಪ್ರಯತ್ನ ಮಾಡಿದರೂ ಯಶಸ್ವಿಯಾಗಲಿಲ್ಲ.ತಮಗೆ ಕೇವಲ ಆಶ್ವಾಸನೆಗಳೆ ಸಿಕ್ಕಿದೆ. ನಮ್ಮೂರು ಸ್ಥಳಾಂತರ ಆಗುವವರಿಗೆ ನಾವು ಚುನಾವಣೆ ಬಹಿಷ್ಕಾರ ಮಾಡುತ್ತೇವೆ ಎಂದು ತಮ್ಮ ನಿಲುವು ತಿಳಿಸಿದರು.